LidanRubinov/Halacha-QA huggingface dataset:
שאלה: מתנה שהתבטלה: בית ספר נתן לתלמיד שלו בתור פרס, את הזכות להיכנס למקום מסוים אליו כרוכה הכניסה בת מנהל בית הספר אמר לתלמיד שישלם מכיסו, יביא קבלה, ובית הספר יחזיר לו את העלות. כאשר בא התלמיד עם הקבלה לקבל את ההחזר, הסכים המנהל לתת לו בחזרה רק סכום נמוך (25 ש"ח, לעומת המחיר בפועל שהיה בסביבות 80 ש"ח), וזאת בטענה שלפני שנה המחיר היה 25 ש"ח וההבטחה ניתנה "על דעת" שזה 25 ש"ח. האם באמת הנימוק של "על דעת" יכול לבטל התחייבות ממונית?
תשובה: נימוק "על דעת" לא יכול לבטל את הבטחתו של המנהל, מפני שההלכה קובעת ש"דברים שבלב אינם דברים". אם המנהל רצה לממן רק 25 ש"ח, הוא היה צריך לומר זאת בפירוש. מנין הילד צריך לנחש שכוונתו על המחיר שהיה לפני שנה? זה כמו אדם שקובעים איתו פגישה להיום בשעה חמש, והוא בא בשעה חמש של שעון חורף. ודאי שזו טעות שלו, מפני שמדברים על היום, והיום יש שעון קיץ! בקיצור, הולכים לפי מה שנגלה היום, ולא לפי כוונותיו הנסתרות של האדם.
שאלה: הצלחה בעבודה: אני עוסקת בתחום המכירות,במקום עבודתי הנוכחי הייתה לי התחלה טובה,אבל בחודשיים האחרונים לא מגיעה לכמות הרצויה (אפילו לא לחצי ממנה). אני עוסקת מזה שנים במכירות ותמיד הגעתי לפסגה. האם ישנה תפילה מיוחדת שניתן לאומרה מדי יום להצלחה?
תשובה: נראה לי כי ביחס לפרנסה כדאי להיזהר מאוד באמירת ברכת המזון בכוונה, נטילת ידיים כדת וכדין, כלומר, אותן ההלכות הנוגעות לאכילה בכשרות ע"י ברכת השם והידיעה כי המזון והפרנסה מגיעים ממנו. הבטחון בהשם הוא מקור הברכה והפרנסה. ע"פ הנזכר ב"לכה דודי": לקראת שבת לכו ונלכה כי היא מקור הברכה, הנזכר גם בח, כי כיבוד השבת גם הוא יש בו סיוע גדול לברכת הפרנסה, ולכן כדאי בתור עצה להשתדל לכבד את השבת. גם אם מישהו שומר שבת ונזהר בשמירת השבת בקלה כבחמורה, אך ייתכן כי יש במה לשפר בהכנת או לשבת, בגדים יפים לשבת, ניקיון של הבית. כל הדברים שמופיעים את השבת ואת סביבת החיים בצורה מכובדת מאוד ובזכות זה, בעזרת השם, אפשר לזכות בפרנסה טובה.
שאלה: קניית דירה בספירת העומר: אנחנו ב"ה מוכרים את הבית שלנו. ראינו כבר דירה שבמחיר טוב ובמיקום טוב שאנחנו מאוד רוצים לקנות. האם בספירת העומר מותר להתעסק עם קניית דירה, אם יש סיכוי שנפסיד את ההזדמנות אם נחכה. יש לציין שאם לא נקנה את הדירה הזאת, אולי נצטרך לשלם הרבה יותר.
תשובה: אין בעיה בקנית הדירה בימי ספירת העומר.
שאלה: מדינת ישראל - לכתחילה או בדיעבד?: האם מדינת ישראל היא אמצעי לעם ישראל, לשלטון יהודי, לאור לגויים, או שהיא מטרה בפני עצמה?
תשובה: מצות ישוב ארץ ישראל היא מטרה לעצמה. ומדינת ישראל בעצם קיומה יש בה קיום מצות ישוב ארץ ישראל. אכן המדינה גם אמצעי לקיום מצוות התורה בשלמות ולהגיע למגמה הנכספת להיות עם שלם בארץ השלמה והקדושה שעובד את ד' ומקרב את כל העולם לאמונה בד' ולהיות אור לגויים.
שאלה: תיקון ראייה בלייזר: האם מותר לעשות תיקון ראייה בניתוח לייזר?
תשובה: אם הרופאים אומרים שזה מועיל, מותר לעשות זאת כמו כל ניתוח אחר.
שאלה: פורום שמתנהל בשבת: לפעמים אני כותב הודעות בפורומים ומקבל עליהם תגובות ביום השבת. השאלה שלי האם מותר לי לקרוא אותם, והאם מותר לי להתחיל ולעלות נושאים בפורום ביום שישי שאני יודע בוודאות שאני אקבל עליהם תשובה גם ביום השבת?
תשובה: אסור ליהנות מחילול שבת. כמו"כ אין להכשיל אנשים בחילול שבת לפיכך יש לסגור את הפורום לפני שבת. לתשובת הרב דב ליאור
שאלה: שימוש במקרר בשבת: לפי זה: "רבני ישיבת בית אל שאלה: האם אפשר להשתמש בשבת במתקן "מי עדן" המקרר את המים? יש מתקנים שגם מחממים, מה דינם?
תשובה: מכון צומת אוסר לחלוטין מכשירי מי עדן, נביעות ובארים משתי סיבות: 1. המצאות "הצד החם" שיש בו איסור דאורייתא ואנשים יתבלבלו. 2. "הצד הקר" מכיל מיכל קטן ביותר וכל כוס מים שניה או שלישית מפעליה את מדחס הקירור מחדש. הרב ישראל רוזן - מכון צומת." האים זוהי אותה בעיה בשימוש במקרר רגיל בשבת? תשובה: אין דמיון בין מקרר למתקן זה. במקרר אין אפשרות לחמם. במתקן זה יש חשש גדול שבטעות אדם יפתח את המים החמים.
שאלה: דג ובשר: ידוע לי שאין אוכלים דג יחד עם בשר ואף נוהגים להקדים את אכילת הדג לפני אכילת הבשר ועושים זאת גם בכלים נפרדים. ברצוני לדעת מדוע נוהגים כך והאם יש איסור בעניין?
תשובה: המקור בגמ' פסחים עו: משום שקשה לריחא ולצרעת וחמירא סכנתא מאיסורא (חמורה הסכנה הבריאותית מהאיסור ההלכתי). וכן נפסק בשו"ע סימן קע"ג ב'. מעיקר הדין לא משנה הסדר אך נהגו להקדים את הדג, כן מובא בשם הרמב"ם, שטוב לילך תמיד מן הקל אל הכבד. הרב רואי מרגלית.
שאלה: חוצץ בנפילת אפיים: מדוע נוהגים לשים חוצץ בין היד לבין הראש בנפילת אפיים? האם מותרים כל סוגי החציצה- כגון דף, בגד, ספר וכו? האם זה דין לעיכובא- דהיינו אם אין לי חוצץ מוטב שלא אפול?
תשובה: המ"ב בסימן קל"א ס"ק ג' כותב שצריך לכסות הפנים בבגד ולא מספיק ביד כי היא חלק מהגוף והגוף לא יכול לכסות עצמו בנפילת אפיים, ומשמע ממנו שזה לעיכובא, אך המ"א כותב לשון "ונוהגים", ומדבריו משמע שאינו לעיכובא, וכך נראה לי שאין זה לעיכובא. הרב שריה דבליצקי.
שאלה: הפסקה בין קדיש למוסף: במקומות שהרב מדבר לפני מוסף, הוא תמיד עושה זאת לפני חצי קדיש. גם תפילת "הנני" בימים נוראים נאמרת לפני קדיש. לעומת זאת, ברוב המקומות בארץ, חולצים תפילין בראש חדש אחרי קדיש. מהו ההבדל בין שני המקרים?
תשובה: צריך להסמיך קדיש לתפילה. לכן בראש-חודש ההפסקה היא קצרה, ואפשר לחלוץ תפילין לפני מוסף ממש, אבל בדרשה הנאמרת על-ידי הרב, יש הפסקה גדולה מדי, ואי-אפשר לעשות זאת אחרי קדיש.
שאלה: קריאת שם בית כנסת על שם מתאבד: לבית הכנסת שלנו הזדמן אורח. אותו אדם, כשראה שאין לנו עדין ארון קודש ראוי ואף לא ריהוט מתאים (מה שיש כיום אלה כסאות מפלסטיק) הציע לתרום מכספו להקמת ארון קודש ולריהוט מלא של בית הכנסת, בתמורה לכך שבית הכנסת יקרא על-שם אביו המנוח. התברר לנו, שאביו מת לאחר ששלח יד בנפשו. האם נכון והאם ראוי לקרוא בית כנסת על-שם אדם שהתאבד?
תשובה: אם קברו אותו בקבר רגיל הוא לא נחשב למתאבד.
שאלה: שתית חלב אשה: האם יש איסור בשתיית חלב אשה? האם יש הבדל אם הוא שאוב או שעדיין במקורו?
תשובה: חלב אישה הנמצא בכלי מותר בשתיה.
שאלה: מנהגים לאחר הכנסת ס"ת: ישנו בית כנסת של עדת לוב שאינם נופלים על פניהם במשך 40 יום, מאחר והוכנס ספר תורה חדש להיכל, ורבני העדה טענו שיש להם על מי לסמוך, וכך נהגו בחו"ל. האם המנהג נכון או שעלי לומר תחנון לבד? והאם בבית הכנסת צריך לומר בשבת "צדקתך".?
תשובה: מנהג בני עדת לוב, שלא ליפול על פניהם במשך 40 יום בזמן שהכניסו ספר תורה חדש להיכל, כנראה מבוסס על זה שהתורה ניתנה במשך 40 יום, ואותם 40 יום בהם ישראל חיכו למשה רבנו, היו 40 יום של התכוננות נפשית לקראת קבלת התורה. כיון שרבני העדה תיקנו כך, יש להם על מי לסמוך, ואולי היה בזה טעם כדי להוסיף כבוד לתורה ואין לנו מה לחשוש, וכל מי שנהג בכך (קהילת בני טריפולי), יכולים להמשיך לסמוך על כך ולא לומר תחנון. אמנם אם אחד מבני העדה נמצא במקום אחר, ודאי שהוא יכול לומר תחנון אבל לא באותו בית כנסת אליו נכנס ספר התורה החדש. לאמירת "צדקתך" בשבת צריך לברר מה המנהג של בני העדה אם נהגו לא לומר "צדקתך", גם בזה אין לפרוש, כי בכל אלו המנהגים יש משום כבוד התורה ובודאי שכבוד לתורה יש בו חשיבות גדולה ואין לבטל או לזלזל בזה.
שאלה: כיסוי ראש ומכנסיים בבית: האם לאשה נשואה מותר ללכת בבית הוריה ללא כסוי ראש בפני אביה או אחיה? באותו עניין מה הדין בהליכה עם מכנסיים בסיטואציה דומה?
תשובה: בביתה הפרטי יכולה האישה להימנע מכיסוי ראשה אך לא בפני בני הבית המברכים, מתפללים או לומדים תורה. בית הוריה אינו ביתה הפרטי. במכנסים יש שני סוגים: בגד גבר אסור בכל מקום משום "לא ילבש.". בגד צמוד אסור משום צניעות וראוי שאדם (גם גבר) יהיה צנוע גם כשהוא נמצא לבדו. צניעות היא תכונת נפש. לתשובת הרב דב ליאור.
שאלה: צריבת דיסקים לגיבוי: קראתי את תשובתו של הרב כי מותר לאדם לשכפל דיסק לעצמו, ברצוני לחדד את השאלה: רכשתי לילדי מס דיסקים לצפיה במחשב, כמה מהם נסרטו ונהרסו כתוצאה מנגיעה של הילדים בהם: 1. האם מותר לי להכין להבא העתקים מהדיסקים למקרה שהם יהרסו? 2. האם מותר לי לשכפל עותק מחברים מדיסק שרכשתי ונהרס?
תשובה: לעניות דעתי, אין לשכפל דיסק רק למקרה שייהרס, כיון ששכפול הדיסק הוא בגבול האיסור וההקפדה של המייצרים. ואם יש להניח שאינם מקפידים על שכפול שאדם משכפל לעצמו, זאת רק במקרה צורך ולא על חשבון העתיד. ולפי זה, נראה לי, שמותר לשכפל עותק מחברים במידה והדיסק שרכשת נהרס.
שאלה: בר מצוה של נערים חילוניים : בבית הכנסת שלנו עולים לתורה בשבת רוב הילדים של השכונה שמגיעים לבר מצווה. למרות כל ההסברים וההוראות והחוזה שחותמים עליו ההורים, אנו עדים לצערינו לחילול השבת בפרהסיה, כגון: הגעה במכוניות עד לפתח בית הכנסת, צילצולי פלאפונים, נשים בלבוש לא צנוע, גברים שמעשנים סיגריות בחצר של בית הכנסת, כניסה לבית כנסת ללא כיסוי ראש. רב בית הכנסת טוען שלמען קירוב לבבות צריך להתעלם ולנסות לקרב אותם. האם זה נכון?
תשובה: הם צריכים להתחייב שישמרו על כללי בית-הכנסת. אם הם לא יכולים לעמוד בזה, שלא יעשו בר-מצוה בבית הכנסת. אצלנו אין כזה דבר שהמטרה מקדשת את האמצעים, ולא עושים קירוב לבבות על חשבון חילול שבת.
שאלה: לברך על כיבוד הורים: מדוע לא מברכים על קיום מצוות כיבוד הורים?
תשובה: השאלה צריכה להיות יותר כללית: מדוע לא מברכים על מצוות שבין אדם לחבירו? והתשובה היא, שכל מצוה שהיינו עושים אותה גם ללא ציווי התורה, לא תיקנו לה ברכה, כי אי-אפשר לומר: "אשר קידשנו במצוותיו", אם גם ללא התורה היינו מקיימים אותה. לתשובת הרב יעקב אריאל.
שאלה: נטילת ידיים לאחר מקלחת: מה למעשה ההלכה בנוגע לנטילת ידיים לאחר מקלחת?
תשובה: צריך ליטול ידיים, אך לא צריך כלי ולא שלוש פעמים. למעשה אפשר לומר שזו שטיפה של הידיים, והמהדרים נוהגים ליטול מכלי.
שאלה: הישארות עם ציצית כשמזיעים: האם חייבים להישאר עם הציצית גם כאשר מזיעים מאוד (בעת אימון בצבא, ריצה, כדורסל)? האם אין בזה משום ביזוי מצוה? והאם יש הבדל בין היום והלילה (לגבי אשכנזים)?
תשובה: גם בלילה וגם ביום הנך יכול להוריד את הציצית, משום שכיום זו מידה טובה שנהגו בה ישראל, ללכת כל היום עם ציצית, לא כמו תפילין למשל, שזהו חיוב גמור מן התורה.
שאלה: עיבור השנה בטעות: למה עיברו את השנה? הרי האביב כבר הגיע מזמן. האם לא "פיספסנו"?
תשובה: השמירה על חודש האביב שהתחייבנו בה מהתורה, אינה נמדדת לפי מזג האויר ביום זה או אחר, אלא בראיה רב שנתית השומרת על פסח שיהיה בתקופת האביב. ולכן קבעו חכמים סדר ששומר על כך והוא חוזר על עצמו כל 19 שנים, שהשנים גו"ח אדז"ט מעוברות, כלומר: שלישית, ששית, שמינית, אחת עשרה, ארבע עשרה, שבע עשרה ותשע עשרה, יהיו שנים מעוברות. וחוזר חלילה במחזור הבא. הרב רואי מרגלית.
שאלה: חוקות הגויים בצמידי מחאה: למה בצמידים של גוש קטיף אין איסור של חוקות הגוים, הרי לפני צמידי גוש קטיף, איזה גוי המציא צמיד צהוב?
תשובה: לא ידוע לי שגוי המציא זאת. זוהי דרך למחות או לבטא סמל מסוים אין בכך שום איסור. בנוגע לחשש "לא ילבש" בצמידים הנ"ל: תשובת הרב דב ליאור (מתיר). תשובת הרב זלמן מלמד (אוסר). תשובת הרב רואי מרגלית (בנוגע לצמיד של יהונתן פולארד). תשובת הרב יעקב אריאל. האם יש בעיה לטלטל את הצמידים בשבת? מה דין צמידים, שרשראות ודיסקיות עם שמות השבויים והנעדרים?
שאלה: פטירת אדם בערב שבת: מהי המשמעות של פטירת אדם ביום שישי או בשבת?
תשובה: לגבי פטירת אדם ביום שישי, מוזכר בגמרא שהנשמה נכנסת ישר למנוחה, עם כניסת השבת. לגבי פטירת אדם בשבת, אין התייחסות מיוחדת.
שאלה: נדר במחשבה: קבלתי על עצמי במחשבה להתפלל שתי תפילות ביום, ואני מתמידה בזה שנתיים: 1.האם יש לזה תוקף של נדר? 2. לאחר שילדתי- שבועים לא התפללתי- האם אני צריכה לעשות משהו בנידון? 3.אם אני מפספסת תפילה מה עלי לעשות?
תשובה: 1. זהו מעשה טוב שקיבלת על עצמך, ויש לזה תוקף של נדר. 2. את לא צריכה להיות מוטרדת מזה, הרי את בגדר של עוסק במצוה כאשר את מטפלת בילדך, והעוסק במצוה פטור מן המצוה. 3. להשלים את התפילה שהחסרת בתפילה הבאה, כדין מי שמפספס תפילה.
שאלה: הרבנות הצבאית: תכנית גירוש היהודים (לא תקום ולא תהיה) נפסקה ע"י רוב הרבנים בארץ כתכנית שמנוגדת לתורה. כיצד הרבנות הצבאית משתפת פעולה, עם מתכנני התכנית. עפ"י ההגיון ההלכתי היו צריכים להגיד אין לנו היתר לבצע מה שאתם רוצים (הריסת בתי כנסת ופינוי קברים)? האם יש להם על מה לסמוך?
תשובה: אכן יש לפנות ללשכת הרב הצבאי הראשי בשאלה על מה הם מסתמכים. הרב רואי מרגלית.
שאלה: טירחא דציבורא: במניין שיש בו 10 אנשים בדיוק, האם יש אפשרות ליחיד שאינו שליח ציבור להאריך בתפילה? או שגם בזה שייך טירחא דציבורא?
תשובה: אכן ראוי שיקצר. אך מאידך לא חייבים לחכות לו.
שאלה: הדלקת אור בשבת ע"י דיבור: נשאלתי ע"י אדם חילוני האם מותר בשבת להדליק אור בחדר ע"י מערכת קולית (ע"י הדיבור נדלק האור), הרי סך הכול לא ביצעתי כאן שום פעולה?
תשובה: גם הקב"ה רק אמר יהי אור ושבת ממלאכה זו בשבת. גם אנו שובתים מכל מלאכה לא בגלל הקושי והטירחה, אלא משום שאנו דומים בזאת לקב"ה שנכנסים לשבת כשכל מלאכת ימי מעשה עשוייה ואין לנו אלא ליהנות ממעשי ידינו כמלכים שמשרתיהם עושים למענם הכל מבלי שינקפו אצבע לעשות דבר.
שאלה: שימוש באטמור בשבת?: האם מותר להתקלח בשבת בעזרת אטמור (מכשיר חשמלי המופעל ע"י זרם המים ולא ישירות על ידי)?
תשובה: אסור. לתשובת הרב דב ליאור.
שאלה: תורה או תפילה במנין?: אני משתתף בשיעור דף יומי קבוע בבוקר, ולפעמים אני קם מאוחר ויש לי אפשרות או להתפלל במנין או להתפלל ביחיד וללמוד בשיעור. מה עדיף?
תשובה: עדיפה תפילה במנין, מפני שכל מצוה שזמנה עובר קודמת לתלמוד תורה.
שאלה: ברכה ברדיו או בטלויזיה: ברכה ששומעים ברדיו או בטלוויזיה בשידור ישיר, ולא יוצאים בה ידי חובה, האם מותר לענות עליה אמן, כי יודעים שעכשיו מברכים אותה?
תשובה: מותר לענות עליה אמן, אבל לא חייבים לענות עליה אמן. כמובן, שאין יוצאים ידי חובת מצוה בשום אופן זו.
שאלה: שרות לאומי: בשביל מה ללכת לשרות לאומי?
תשובה: אני רואה חשיבות בזה שהציבור שלנו יתרום למדינה, ובכך יהיה חלק מהמדינה, זו הרי המדינה של עם ישראל. כמובן, כל זה צריך להעשות במסגרת בה תהיה אוירה צנועה, וצניעותה של הבת תישמר.
שאלה: היכן לקבוע את המזוזה?: 1. האם פתח כניסה לחדר שאין לו משקוף חייב במזוזה? אתאר את סוג הפתח: בצידו השמאלי מתחיל קיר (אשר נמשך באותו המישור של הפתח) בצידו הימני של הפתח נמתח קיר (אשר מישורו מאונך למישור הפתח) אשר נמשך אל תוך החדר מזה ואל מחוץ לחדר מזה. במילים אחרות - בצידו הימני של הפתח ישנו קיר רציף ללא זכר למשקוף כלשהו. מצדו העליון של הפתח ישנה קורה. לסיכום - לפתח מידות של פתח כניסה לחדר אך אין לו משקוף והדבר בולט במיוחד בצידו הימני של הפתח. 2. כאשר ישנו משקוף בפרופיל בלגי - היכן קובעים את המזוזה? על המשקוף עצמו אי אפשר לקבוע אותה. האם קובעים אותה על הקיר שליד המשקוף הבלגי? באיזה צד של הדלת - מחוץ לבית או בפנים? 2. האם מזוזה מגוגלת אשר בתחילת הגילגול יש לה קיפול קטן נחשבת כפסולה? האם ישור הקיפול פותר את הבעיה?
תשובה: 1. על פי תאור המצב בשאלה אין חיוב במזוזה. 2. לצערי אינני יודע מהו משקוף בלגי ולכן לא אוכל להשיב על השאלה. 3. אין סיבה לפסול את המזוזה בגלל הקיפול, במידה ורוצים ליישר את הקיפול תבוא עליכם הברכה, אך הדבר אינו מעכב.
שאלה: מהם תשמישי קדושה ותשמישי מצווה?: בתלמוד כתוב בפרוש מה הם ההבדלים בין תשמישי קדושה למצווה, עם זאת ברצוני לשאול מה מעמדו של ה"סידור" ו"ספר הזוהר" וה"מחזור"? האם כמו ספר התורה? וכיצד נוהגים בהם כאשר הם מתבלים? מדוע ציצית נחשבת,על פי התלמוד לתשמיש מצווה ואילו תפילין ומזוזות לתשמישי קדושה? האם הסיבה היחידה הן מילות הקודש המצויות בהן? ידוע לי כי תשמישי הקדושה הם החפצים הבאים במגע ישיר עם ספר התורה. אז מה קורה למשל לשופר הבא במגע עם ספר תורה? האם הוא משנה את מעמדו, מתשמיש מצווה לקדושה?
תשובה: ההגדרות המדויקות הן אלו: תשמיש קדושה-כשהחפץ עצמו קדוש, כגון: ספר תורה, פרשיות המזוזה ופרשיות התפילין. הם קדושים בגלל שמות ה' המוזכרים בהם. דברים אלו אסור לאבד אותם מן העולם, וזו מצוה מן התורה. גם שאר ספרים שאין בהם את שמות ה', אסור לאבד אותם וצריך לנהוג בהם כבוד, וזהו חיוב מדברי חכמים. תשמיש מצוה-חפץ שעל ידו נעשתה מצוה, כגון: שופר, ארבעת המינים וכדומה. בחפצים אלו אסור לעשות תשמיש לא מכובד בזמן שהוא משמש למצוה, אך לאחר עשיית המצוה זהו חפץ רגיל לכל דבר. לדוגמא: ארבעת המינים בסוכות הם תשמישי מצוה, ולכן בסוכות צריך לנהוג בהם כבוד, אבל לאחר החג הם ככל שאר הצמחים, ואפשר לעשות בהם מה שרוצים.
שאלה: הסיבה בליל הסדר: מי שמצטער מההסיבה האם צריך להסב בליל הסדר הרי אין זו דרך חירות?
תשובה: נכון שאנחנו איננו רגילים להסב אך בכל זאת צריך להראות הלילה שינוי מהרגיל. איני סבור שתיית 4 כוסות ואכילת מצה גורמת סבל כה גדול. חולה ממש שאינו יכול להסב פטור.
שאלה: הטבלת כלי חרס ועץ: שמעתי כי אין צורך להטביל כלי חרס חדשים (לשימוש בימות השנה) שכן "שבירתן היא טהרתן" האם הדבר נכון? האם צריך להטביל כפות עץ?
תשובה: אין צורך בהטבלה לא בכלי חרס ולא בכלי עץ.
שאלה: להיכנס לבית שנמכר במכירת חמץ: אני סוגר את הבית ונוסע כמעט לכל חג הפסח. אני מנקה את הבית ועושה בדיקת חמץ בזמן ומוכר לחומרא מקומות מסוימים בבית לגוי. האם מותר לי להכנס הביתה בפסח?
תשובה: מותר לך להכנס לבית.
שאלה: שמן קטניות: האם שמני קטניות שהרב זצ"ל התיר בפסח כגון שמן חמניות, סויה וכד מותרים לכתחילה ואין עניין להחמיר בהם או שירא שמים יחמיר?כיצד הרב נוהג בזה? מה דין מוצרים שכתוב עליהם כשר לפסח לאוכלי קטניות ויש במרכיבים רק שמן קטניות - האם זה מותר לאשכנזים?
תשובה: הרב לא התיר את שמן השושמין אלא לאותה שעה שהיתה קשה מיוחד. ובבית הרב היו משתמשים רק בשמן זית בפסח. כך אני זוכר שהיה בבית הרב רענן חתנו של הרב וכל מה שנהגו היה על פי מה שהרב הנהיג. גם אני נוהג בביתי להשתמש רק בשמן זית אך כשאני מתארח במקום אחר ושם משתמשים בשמן כותנה שרבים קבעו שאינו קטניות איני נמנע מלאכול. כאמור בשמן קטניות ממש לא נוהגים האשכנזים להשתמש אבל בשמנים חדשים שלא היו בעבר ואינם בגדר קטניות ממש יש מקום לסמוך על המקילים.
שאלה: כן או לא צבא: אני שמיניסטית דתיה המתלבטת בשאלה האם מותר להתגייס לצבא. ידוע לי שיש הרבה בעיות הילכתיות אך מעולם לא פירטו לי את הבעיות לעומק.
תשובה: הבעיה העיקרית היא האוירה המתירנית בצבא. העירבוב בין הבנים והבנות וקשה עד בלתי אפשרי לשמור על התנהגות כשרה, גם בפועל וגם בסגנון הדיבור. ואל תאמר בת אני חזקה אני אעמוד בניסיון ולא אתקלקל, כי אסור לאדם להכניס את עצמו לניסיון שיכול לשנות את כל חייו לכיון אחר שלא רצה בו. ואין להשוות את הקושי של בת לשמור על עצמה לקושי של בן.וגם לבנים לא הייתי מיעץ לצאת לצבא אחר התיכון אלא אחר שנות לימוד בישיבה על תיכונית שבה יבסס את אמונתו.
שאלה: ברכת הגומל למי שאינו בר מצוה: אחי נגע בי עם מכשיר חשמלי כשהייתי מכוסה בשמיכה, ובכל זאת קיבלתי מכת חשמל מהמכשיר, וכנראה אם לא הייתי מכוסה, המכה הייתה קשה יותר והייתי נפצע, האם אני צריך לברך "הגומל"?
תשובה: בעקרון כן, אך מכיוון שאתה עדיין לא בר מצוה אינך יכול לברך הגומל. אך עליך להודות לה' על שלא נפגעת. אמור כמה פרקי מתהילים.
שאלה: ברית מילה - מציצה על ידי הפה: בעז"ה יולד לי בן בקרוב. כידוע קיים פולמוס נרחב בשנים האחרונות סביב סוגיה זו עקב הידבקות של תינוקות בהרפס על ידי מוהל, לכן אומרים שהמוהל צריך להשתמש עם שפורפרת כדי שלא יהיה מגע ישיר בין הפה של המוהל לתינוק. ביררתי קצת את הסוגיה וראיתי שהעניין נמצאת במחלוקת האחרונים וקשה מאוד להתיר ברית דרך שפורפרת, וכבר פורסמה דעתו של הרב אלישיב לאסור זאת לחלוטין. מה דעת הרב בנושא, וכיצד נוהגים כיום המוהלים המוכשרים ע"י הרבנות? אנחנו נמצאים בהתלבטות כי מצד אחד אנחנו לא רוצים לבצע ברית שכשרה בדיעבד ללא מציצה על ידי הפה ומצד שני לא לסכן את הילד?
תשובה: ראיתי מוהלים רבים יר"ש שנהגו למצוץ באמצעות שפופרת בהנחיית גדולי הפוסקים
שאלה: הכשרת פלטה לשיניים לפסח: ברצוני לברר כיצד והאם צריך לנקות את הפלטה לשיניים, יש לי פלטה לשיניים שאני שם אותה רק בלילה בזמן השינה ולא אוכל איתה, מה הדין לניקוי בשבת שלפני פסח, ברצוני לציין כי אסור להכניס אותה למים חמים.
תשובה: תערה עליה מים רותחים.
שאלה: הגנים הבהאים בחיפה (ובעכו): א. האם מותר להכנס לגנים הבהאים כאשר הנכנס לשם אינו יכול להכנס ממש למקומות של ע"ז אלא רק לגן שהוא לנוי בלבד? ב. אני מאבטח טיול. האם אני יכול להכנס עם הקבוצה שאני מאבטח לשם? נ.ב. המדריכים בגן מתיחסים אליו כאל מקום קדוש!!! (כולל איסור לדבר בטלפון נייד).
תשובה: איני מכיר את הדת הבאהית תברר אצל רבני חיפה. אך ביקור בגן בלבד ללא כניסה למקדש קל יותר. המקום אינו קדוש אך ראוי לכבד את בעליו.
שאלה: כשרות פיצוחים בקיוסק: בקיוסקים רבים מוכרים פיצוחים וגרעינים כאשר על הדוכן של הפיצוחים ועל השקיות שבה ממלאים כתוב את שם החברה (בד"כ קליית חממה) והכיתוב כשר. א.אלו בעיות כשרות עלולות להיות בפיצוחים (גרעינים,קבוקים,מנצ ס וכו )? ב.האם אפשר לסמוך על זה שהפיצוחים בקיוסק באמת הובאו מקליית חממה והם כשרים?
תשובה: א,ב. לא אמורות להיות בעיות. לגבי כשרות לפסח צריך להזהר, בגלל הקמח שמפזרים על הגרעינים.
שאלה: שימוש במשאבת חלב בשבת: האם מותר להשתמש במשאבת חלב ידנית בשבת, כאשר יש צורך להאכיל את התינוק או כאשר יש גודש וצריך להוציא חלב?
תשובה: מותר להשתמש במשאבת חלב ידנית בשבת אם יש צורך להאכיל את התינוק ואז יש בזה שאלה של פיקוח נפש. כמובן, שאם אפשר להכין את החלב לפני שבת ולהשתמש בהקפאה ורק לאחר מכן להפשיר את החלב ולהאכיל את התינוק, זה עדיף. במידה ויש גודש וצריך להוציא חלב, אז מותר להוציא במשאבת חלב בשבת, בתנאי שישפכו את החלב, כי חלב שלא נחלב לצורך פיקוח נפש אסור להוציא אותו בשבת. כל חליבה אסורה בשבת ויש מהפוסקים שראו בזה מלאכה של תורה. אם זה נאבד - מותר. אם זה לילד- רק במידה ואין דרך להכין לפני שבת.
שאלה: עבודה בשב"כ בשבת: אני מכיר בחור דתי שעובד בשב"כ ועובד לעיתים אף בשבת האם הדבר מותר?
תשובה: כיון שהשב"כ הוא אחד מזרועות הבטחון וקוצר הצלחות רבות, דינו כדין חייל שמותר לו בשבת לעשות כל פעולה שהיא צורך מבצעי והגנה על עם ישראל. הרב רואי מרגלית.
שאלה: קשר שהיה והסתיים: לפני 10 חודשים הכרתי בחור. אחרי חודשיים הגענו להחלטה שאנחנו רוצים להתחתן. אפילו קבענו תאריך לאירוסין. שבוע לפי האירוסין בשיחת טלפון שגרתית אחרי שבת הוא הודיע לי שהוא חשב על הקשר שלנו והגיע למסקנה שלטובת שנינו עדיף לסיים את הקשר. בכך הסתיימה השיחה האחרונה שלנו. במהלך שמונת החודשים מאז שנפרדנו אני משתדלת לשכוח אותו אך לצערי אני לא מצליחה להתנתק מהזיכרונות. כל פעם אחרי שאני יוצאת ומגיע למסקנה שזה לא זה. אני אומרת לעצמי אולי הקשר עם הבחור הוא היה הזיווג שלי ואיפה שהוא זה התפספס. אני לעיתים שוקעת ממש בדיכאון מכל הנושא. חברותי עכשיו מתחתנות ואני אומרת לעצמי שגם אני כבר יכולתי להיות נשואה, אני ממש לא יודעת מה לעשות.
תשובה: אכן צריך בזה אמונה גדולה שהכל לטובה ומי יודע מה היתה הסיבה לעצירת הקשר וצריך לסמוך על הקב"ה שדואג לך לזיווג עוד יותר ראוי. ממה נפשך אם זהו זיווגך אולי בעתיד עוד יתחדש הקשר?? אני יכול לומר לך שבהרבה מקרים כמו שלך היתה לצדדים אכזבה גדולה, אבל אחר כך כשמצאו את זיווגם האמיתי הבינו עד כמה הקשר הקודם לא התאים, והודו לה' שאותו קשר לא עלה יפה. ובעז"ה גם את תמצאי את זיווגך במהרה. הרב רואי מרגלית.
שאלה: מקור הלכתי לסמכות הממשלה: מהו המקור ההלכתי לסמכות הממשלה והצבא?
תשובה: הרב קוק בספרו 'משפט כהן' כותב, שבזמן שאין מלך סמכויות המדינה עוברות לעם. ואם העם בוחר הנהגה, אזי יש להם את כל הסמכויות לקבוע לעם מה לעשות, בין במיסים, בין ביציאה למלחמה, ובין בשאר דברים. אמנם, אם הם פונים נגד התורה, פוסק הרמב"ם בהלכות מלכים, שהחוק אינו תקף נגד חוקי התורה, וצריך להתייחס לזה כמו אל גזירה, על-פי הכללים שההלכה נותנת ביחס לגזירות.
שאלה: צילום בחוה"מ: האם מותר לצלם מקצועי לעסוק במלאכת הצילום בחוה"מ? ( מדובר בצלם ארועים ושמחות כבריתות וכדומה )
תשובה: אם זוהי עבודתך, הדבר מותר.
שאלה: ברכה על קשת שנוצרה בממטרה: האם מותר לברך את ברכת הקשת כשהקשת נוצרה על ידי ממטרה או השפרצת מים?
תשובה: ברכת הקשת מברכים רק על קשת טבעית שבשמים, ולא כשהיא תוצר של התזת מים.
שאלה: תשובה לעוון לשון הרע: מהו סדר התשובה למספר לשון הרע ולמי שאמר אבק לשון הרע?
תשובה: ראשית, לקבל על עצמך, להפסיק לדבר לשון הרע. כדאי ללמוד ספרי חפץ חיים העוסקים באיסור זה. נוסף לכך, יש הדרכה בח, שמי שנכשל בלשון הרע, ירבה בלימוד תורה. יהי רצון שהקב"ה יכפר לכולנו ויעזור לנו להימנע מלשון הרע ובפרט מלחשוב מחשבות רעות אחד על השני, שזהו שורש החטא של לשון הרע.
שאלה: ספרי חול בבית הכסא: האם מותר להכניס ספרים של חכמות חיצוניות הכתובים עברית(פילוסופיה פסיכולוגיה) לבית הכסא?
תשובה: מותר. דברים שאסור לעשות אחרי שמתפנים. מותר לדבר בבית הכסא? בית כסא פרסי - חומרא או קולא? להכניס אוכל לשירותים.
שאלה: אכילת חלב לאחר תבשיל בשר: האם מותר לאכול מאכלי חלב לאחר שתיית מרק שבושל עם בשר אך סונן כך שלא נשארו אפילו פירורי בשר במרק. אשמח לקבל הדגשה כיצד צריכים לנהוג תימנים במקרה זה.
תשובה: אין לאכול דברי חלב אחרי אכילת תבשיל שבושל בו בשר ע"פ הרמ"א ביו"ד סימן פ"ט סעיף ג' שאין לפרוץ גדר. וכן פסקו אחרוני הספרדים והגר"י רצאבי בשו"ע המקוצר, כיון שמרן הזכיר האיסור בזה בבית יוסף אף שלא הזכיר זאת בשו"ע. הרב רואי מרגלית.
שאלה: מכירת חמץ: האם כאשר רב העיר מוכר את החמץ בפסח הוא מוכר גם את החדר בו נמצא החמץ? אם כן מה הדין לגבי חדר זה?
תשובה: רב העיר אינו מוכר את החדר, כיון שאסור למכור בית לגוי בכל ימות השנה. ולכן מיחדים מקום לחמץ בדבר מיטלטל כגון ארון מסוים וכדו' ושם יש לרכז את החמץ.
שאלה: כתיבה בחול המועד: שאלה שאני ורבים מבני גילי (גיל התיכון.) נתקלים בה היא האם מותר לכתוב בחול המועד - הואיל ובד"כ בביה"ס נותנים לנו עבודות רבות, והאם יש הבדל בכך בין מקצועות קודש לחול?
תשובה: אם זו עבודה שהנך חייב לעשות, הדבר מותר. אבל רצוי להקליד את העבודה במחשב, ואל תדפיס, תשמור בזכרון של המחשב, ואת ההדפסה תעשה לאחר חול-המועד.
שאלה: מה לזכור מלימוד התורה?: במסגרת לימוד הש"ס על הסדר בבקיאות ועם חזרות ועל מנת לדעת ולזכור את כל החומר הנלמד - איזה פרטים רצוי לזכור מהדף? למשל האם יש לזכור גם את שמות כל האמוראים שהביעו דעה, מספיק לזכור שהייתה דעה כזאת או שבכלל יש לזכור רק את מסקנת הגמרא? האם מקובל לחזור ולשנן ולזכור גם אגדתות?
תשובה: ראוי לזכור מי אמר מה. אולם התוכן חשוב יותר. תשתדל לשחזר בע"פ את כל מהלך הסוגיה. המינמום הוא זכירת המסקנה בלבד. לשם כך כדאי להעזר ברי"ף. גם האגדות הן חלק מהתלמוד.
שאלה: למה אין מוציאין שני ספרי תורות בשבת: או"ח רפג למה אין מוציאין שני ספרי תורות בשבת? על איזה 2 פסוקים מדובר? ולמה יש צורך להוציא 2 ספרים בשבת?
תשובה: כיון שבכל חג מוציאים שני ספרים אחד לקריאת התורה ואחד לקריאת המפטיר, היה אפשר לחשוב שגם בשבת שחשובה לא פחות יקראו בשני ספרים, אך השו"ע שולל את זה כיון שבכל המועדים קורים מענין היום בפרשת המועדים במפטיר, ואם יוציאו ספר שני בשבת למפטיר, יצטרכו לקרוא את פרשיית "וביום השבת שני כבשים וכו'" שבפרשת פינחס, ויש בה שני פסוקים בלבד, ואין פוחתים לעולה משלשה פסוקים. ועוד טעם כתבו התו"ס: כיון שצריך לקרוא ההפטרה מענין המפטיר, יצטרכו בכל שבת לקרוא את אותה הפטרה. הרב רואי מרגלית.